Á meðan Íslendingar bóka skíðaferðir til Alpanna stefna Færeyingar á skíðaferðir til Akureyrar. Í febrúar á næsta ári verður flogið beint á milli Akureyrar og Færeyja með það fyrir augum að Færeyingar komist á skíði í Hlíðarfjalli.
Færeyska ferðaskrifstofan Tur mun bjóða upp á alla vega tvö bein flug á milli Færeyja og Akureyrar í febrúar. Jónatan Friðriksson er íslenskur tengiliður ferðaskrifstofunnar.
Þetta eru Færeyingar að koma í skíðaferðir hingað. Þeir eru að nota flugið til baka með því bjóða Akureyringum ódýrt flug til baka. Þeir eru búnir að gera þetta tvisvar eða þrisvar áður en það var ekkert
í fyrra út af þessu covid-rugli.
Í Færeyjum eru aðstæður til skíðaiðkunar ekki góðar, aðallega vegna snjóleysis. Færeyingarnir virðast áfjáðir í að koma til Akureyrar og skíða í Hlíðarfjalli því búið er að fylla vélarnar tvær frá Færeyjum til Íslands og verið er að íhuga að setja á þriðju ferðina.
Það felst þó alltaf ákveðin áhætta í að treysta því að íslensku skíðasvæðin séu opin.
Jú, þeir taka bara sénsinn á því. Þetta er náttúrulega skásti tíminn til að taka sénsins á því, í febrúar. Þá er líklegast að það sé kominn snjór og ekki farinn enn þá, ætli þeir séu ekki
að reyna að stóla á það.
Jónatan segir Akureyringa ekki alveg eins áhugasama um að fara til Færeyja eins og þeir til okkar. Einhverjar bókanir og fyrirspurnir hafi þó borist og er áhuginn tvímælalaust meiri en síðustu ár.